יוסף קמינסקי

יוסף קָמִינסקי (11 בנובמבר 1903 – 14 באוקטובר 1972) היה מלחין וכנר ישראלי. 

קמינסקי היה הכנר הראשי של התזמורת הפילהרמונית הישראלית בשנים 1937–1969 וחתן פרס אנגל בתחום היצירה (1949, 1954).

קורות חיים
קמינסקי נולד בשנת 1903, בן למשפחה ברוכת כישרונות אמנותיים: בנם של אברהם יצחק קמינסקי, מייסד התיאטרון היהודי הראשון בפולין, והשחקנית אסתר רחל קמינסקה, "אם התיאטרון היהודי"; אחיה הצעיר של השחקנית אידה קמינסקה; ודודנם של הבדרן האמריקאי-יהודי דני קיי והכנר, המנצח והפדגוג שמעון פולמן .

זמן קצר לאחר הולדתו בעיר אודסה, עברה משפחתו לוורשה.
כישרונו המוזיקלי התגלה בגיל צעיר, והוא החל לנגן בכינור בצעירותו. בגיל 14 הופיע כסולן עם התזמורת הפילהרמונית של ורשה. הוא החל ללמוד אז במקביל נגינה על פסנתר ועבר בשנת 1922 ללמוד מוזיקה אצל פרידריך קוֹך  בבית הספר הגבוה למוזיקה בברלין. בשנת 1924 עבר ללמוד בווינה תחת פרופ' הנס גאל, שלימד בקונסרבטוריון החדש של וינה (שם לימד גם דודנו שמעון פולמן). באותה תקופה החל להתפרסם בחוגי המוזיקה הקלאסית בגרמניה ואוסטריה. 

לאחר מות אמו בשנת 1926 שב לוורשה ונתמנה למנהל המוזיקלי של התיאטרון היהודי בהנהלת אחותו אידה. במקביל הקים את רביעיית ורשה, שבה שימש כינור ראשון. רביעייה זו זכתה בפרסים יקרי-ערך, בהם פרס פּילסודסקי לאנסמבל הטוב (1934), וקמינסקי נתמנה לכנר ראשון של תזמורת רדיו ורשה.

בשנת 1937 הוזמן על ידי ברוניסלב הוברמן להצטרף לתזמורת הפילהרמונית הארץ-ישראלית, ועלה לארץ ישראל. קמינסקי שימש בה כנר ראשון עד פרישתו בשנת 1969.
בתקופת מלחמת העולם השנייה ניצח על הופעותיה בפני חיילי בנות הברית במדבר המערבי ובעיקר בפני חיילי הבריגדה היהודית.
בטקס הכרזת המדינה היה קמינסקי האיש אשר ניצח על נגינת "התקווה".

בשנת 1938 ייסד ביחד עם יהויכין סטוצ'בסקי את רביעיית קמינסקי.

ישראל אפרים בר-און היה תלמידו בנגינת כינור.

קמינסקי נפטר באוקטובר 1972, בגיל 69. נקבר בבית העלמין קריית שאול. הותיר אישה, בן, אלכסנדר קמינסקי, ונכדים.

יצירתו

קמינסקי הלחין יצירות לתיאטרון ולתזמורת. מהמפורסמות שבהן, שאף נוגנו בין היתר על ידי התזמורת הפילהרמונית הישראלית: "אגדה וריקוד" (לתזמורת מיתרים), "קונצרטינו לחצוצרה סולו ולתזמורת" (1940), "העלייה" (1942; שש וריאציות על "מעוז צור" המסתיימות בזמרת "ציון הלא תשאלי"), "בלדה לנבל ותזמורת" (1943), "פתיחה קומית" (1944),
"קינה לצ'לו ופסנתר" (1944), רביעיית מיתרים (1945), "קונצרטו לכינור ותזמורת" (1947-49)

קמינסקי זכה פעמיים בפרס אנגל בתחום היצירה: בשנת תש"ט-1949, על רביעיית מיתרים, ושוב בשנת תשי"ד-1954, על הקונצ'רטו לכינור ותזמורת.

לקריאה נוספת
 'יוסף קאמינסקי', בתוך ישראל שליטא, המוסיקה היהודית ויוצריה: תולדות המוסיקה של העם היהודי מימי קדם ועד ימינו, פרק כו: "המוסיקה הישראלית בזמננו", תל אביב: י' צ'צ'יק, 1960, עמ' 272.
 יוסף קמינסקי, 'אוטוביוגראפיה', תצליל ו (תשל"ב 1972), 69–71.
 יהויכין סטוצ'בסקי, 'יוסף קמינסקי: זכרונות אישיים', בספרו במעגלי המוסיקה היהודית, תל אביב: הקיבוץ המאוחד, 1988, עמ' 69–71.
 יששכר פאטר, 'יוסף קאמינסקי', בספרו מוסיקה יהודית בפולין בין שתי מלחמות עולם; תרגם מיידיש אליעזר אסתרין, תל אביב: הקיבוץ המאוחד, 1992, עמ' 165–167.

קישורים חיצוניים


 יוטיוב: יוסף קמינסקי - קונצ'רטו לכינור, בביצוע הכנר ארז עופר והתזמורת הפילהרמונית הישראלית בניצוחו של ירון גוטפריד (בוצע במסגרת חג המוסיקה הישראלית 2014)
 יוסף קמינסקי באתר המרכז לחקר המוסיקה היהודית
 אורי טפליץ, יוסף קמינסקי, Grove Music Online, ינואר 2001 

 יוסף קמינסקי: דף המוקדש למלחין 
 יוסף קמינסקי באתר השטעטל הווירטואלי
  (על הקונצרטינו לחצוצרה ולתזמורת)


 ,  (25 שנה למותה של אסתר רחל קמינסקה)



  (נקרולוג, והספד מאת מרים בר)
  (מכתב למערכת מאת בנו ובו זיכרונות)

הערות שוליים

קטגוריה:נגנים ביישוב
קטגוריה:נגנים יהודים פולנים
קטגוריה:נגנים ישראלים
קטגוריה:מלחינים יהודים פולנים
קטגוריה:כנרים ישראלים
קטגוריה:כנרים ביישוב
קטגוריה:כנרים יהודים פולנים
קטגוריה:מלחינים ישראלים במוזיקה הקלאסית
קטגוריה:זוכי פרס אנגל
קטגוריה:אנשי העלייה החמישית
יוסף
קטגוריה:נגנים בתזמורת הפילהרמונית הישראלית
קטגוריה:מלחינים ביישוב
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1903
קטגוריה:ישראלים שנפטרו ב-1972